Det å ha 8 millionar medlemmer er sjeldan i eit land med 4,5 millionar innbyggjarar. Men dei frivillige organisasjonane våre har faktisk over 8,4 millionar medlemmer. Kvar einaste dag er tusenvis av menneske i dette landet aktive for å byggje kompetanse, styrkje demokratiet og gjere kvardagen lettare for medmenneske samt utføre mange andre viktige samfunnsnyttige oppgåver. Gjennom verv i lag og organisasjonar, dugnader, folkemøte, kyrkjeleg aktivitet, kulturelle tilstellingar og idrettsarrangement gjer veldig mange menneske ein stor frivillig innsats. Dei gjer livet rikare for seg sjølve og for andre. Frivillige organisasjonar arbeider ofte på tvers av sosiale skilje, og dei er viktige kulturberarar og verdiformidlarar i samfunnet. På landsbasis utgjer innsatsen til det frivillige Noreg 160 000 årsverk. Noreg er på andreplass dersom ein ser på kor stor del av arbeidet innan frivillig sektor som verkeleg blir utførd av frivillige – litt forsmedeleg slått av svenskane. Frå Senterpartiet si side ynskjer vi å vere mellom dei fremste forkjemparane for kultur, idrett og frivillig arbeid. I lag med Arbeidarpartiet og Sosialistisk Venstreparti har vi laga ei regjeringserklæring som tydeleg seier at arbeidet med tilrettelegging for frivillig sektor skal vere eit prioritert område. Det arbeidet er allereie i gang. I fjorårets budsjett blei både frifond og frivlligsentralane styrkte. Kunnskapsdepartementet har allereie gjeve signal om at det viktige arbeidet som skjer gjennom studieforbunda i dei frivillige organisasjonane, vil få eit økonomisk løft det kommande året. Den førre regjeringa brukte fleire av budsjetta sine på å redusere støtta til studieforbunda og frivillig aktivitet. Denne regjeringa vil gå motsett veg. Vi ynskjer å styrkje frivillig sektor. Det fortener dei 8,4 millionar medlemmene i sektoren, og det fortener dei mange tusen som får merke den positive aktiviteten som dei frivillige organisasjonane utfører. I tillegg til å sikre eit økonomisk fundament for det frivillige arbeidet er det viktig å syte for at dei som driv frivillig arbeid, får drive med nettopp frivillig arbeid. I dag går for mykje av tida med til å fylle ut søknader om støtte som skal sikre drifta. Mange av søknadene om støtte til prosjekta må utformast på ein måte som gjer at dei fyller spesielle kriterium, og dette er sjølvsagt tidkrevjande arbeid. Senterpartiet er oppteke av å redusere det administrative arbeidet i organisasjonane. Dette kan gjerast t.d. gjennom oppretting av eit frivilligregister. I tillegg er det viktig å sikre at organisasjonslivet får utvikle seg fritt og ikkje under sterke føringar. I tillegg til å gjere livet rikare for andre gjev personar som er aktive i idrett og frivillig arbeid, sitt eige liv større innhald. Når songkoret held ein konsert i ungdomshuset, er det flott kultur for dei som kjem og høyrer på, men det er også flott for dei som er med og bidreg, ei oppleving for dei som i lag med andre framfører det dei har øvd på. Når hjelpekorpset finn bortkomne folk i fjellet, har det sjølvsagt ein uvurderleg verdi for dei som blir funne, men det har òg ein verdi for dei som finn folk, for dei er med og gjer noko som er viktig for samfunnet. Frivillig arbeid med barn og unge er med på å gjere oppveksten til mange ungar i dette landet meir innhaldsrik. Det trur eg mange av oss har opplevd. Vi har hatt ein rik oppvekst fordi andre har vore villige til å bruke tid nettopp på at vi skulle få ein god oppvekst. I dei fleste lokalsamfunna er dei frivillige organisasjonane viktige byggjesteinar. Det er byggjesteinar som Senterpartiet og Regjeringa ynskjer å bidra til blir fleire og sterkare.